寄維陽許待制
作者：梅堯臣
朝代：宋

paragraphs: 當時永叔在楊州，中秋待月後池頭。
約公準擬與我敵，是夜二雄張利矛。
我時小却避其銳，風愁雨怛常娥羞。
主人持出紫石屏，上有朏魄桂樹婆娑而枝虬。
作詩誇詫疑天公，愛惜光彩向此收。
四坐稽顙歎辯敏，文字響亮如清球。
更後數日我北去，相與送別城門樓。
誰知康成能飲酒，一飲三百杯不休。
雞鳴各自便分散，山光寺側停畫舟。
我來謁公公未起，卧索大白須扶頭。
而今倏忽已八載，公領府事予居憂。
歐陽始是玉堂客，批章草詔傳星流。
問公可憶羊叔子，雖在軍中常緩带而輕裘。
寄聲千里能信不。